PMIndiaData/PMIndiaSum huggingface dataset:
भारत आणि ग्रीस दरम्यान हवाई सेवा करारावर स्वाक्षरी करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि ग्रीस दरम्यान हवाई सेवा करारावर स्वाक्षरी करायला मंजुरी दिली आहे. नागरी उड्डाण क्षेत्रातील घडामोडींसह उभय देशांदरम्यान अधिक व्यापार, गुंतवणूक, पर्यटन आणि सांस्कृतिक देवाणघेवाणीला चालना देण्याची क्षमता या करारात आहे. अधिक संरक्षण आणि सुरक्षा सुनिश्चित करतानाच दोन्ही देशांच्या विमान कंपन्यांना व्यावसायिक संधी आणि वेगवान वाढीव संपर्कासाठी पोषक वातावरण या करारामुळे उपलब्ध होईल. कराराची महत्वपूर्ण वैशिष्ट्ये पुढीलप्रमाणे: १. दोन्ही देशांना एक किंवा त्याहून अधिक विमानकंपन्या नेमता येतील. २. दोन्ही देशातील नियुक्त विमानकंपन्यांना परस्परांच्या प्रदेशात हवाई सेवेला प्रोत्साहन आणि विक्रीसाठी कार्यालये स्थापन करण्याचा अधिकार असेल. ३. दोन्ही देशातील नियुक्त विमानकंपन्यांना विशिष्ट मार्गांवर निर्धारित सेवांच्या परिचालनाची समान संधी मिळेल. ४. दोन्ही देशातील नियुक्त विमानकंपन्यांना त्याच देशाच्या, दुसऱ्या देशाच्या आणि तिसऱ्या देशाच्या नियुक्त कंपनीबरोबर सहकारी विपणन व्यवस्थेत सहभागी होता येईल. ५. मार्गांच्या वेळापत्रकानुसार, भारतीय विमान कंपन्यांना भारतातून अथेन्स, थेसालोनिकी, हेरॅक्लिओन आणि ग्रीसमधील अन्य ३ ठिकाणी परिचालन करता येईल, तर हेललेनिक रिपब्लिकच्या विमान कंपन्यांना नवी दिल्ली, मुंबई, बंगळुरू, कोलकाता, हैदराबाद आणि चेन्नई या सहा महानगरांमध्ये थेट विमानसेवा सुरु करता येईल. सध्या भारत आणि ग्रीस दरम्यान कोणताही हवाई सेवा करार नाही. दोन्ही देशांच्या प्रतिनिधींनी ६-७ सप्टेंबर २०१६ रोजी नवी दिल्ली येथे भेटून कराराच्या मसुद्याला अंतिम स्वरूप दिले. नागरी हवाई क्षेत्रातील नवीन घडामोडी लक्षात घेऊन दोन्ही देशांदरम्यान हवाई संपर्क सुधारण्यासाठी हा करार करण्यात आला आहे.
पंतप्रधानांच्या हस्ते आर्थिक समावेशक उपक्रमाचे उद्‌घाटन

पंतप्रधान नरेंद्र मोदी यांनी आज वाराणसीत अतिशय महत्त्वाच्या अशा आर्थिक समावेशक उपक्रमाचा प्रारंभ केला. या उपक्रमाअंतर्गत एकूण 101 ई-रिक्शा, 501 पेडल रिक्शा, व हातगाड्या देण्यात आला. लाभार्थ्यांना पंतप्रधान जन-धन योजनेअंतर्गत बँक खाते व रुपे कार्ड मिळणार आहे. ई-रिक्शांना जीपीआरएस आणि कॅमेरा यासारखी अत्याधुनिक डिजीटल उपकरणे बसवण्यात आली आहेत. सिडबी, आयडीबीआय बँक, युको बँक व द अमेरिकन इंडिया फांऊडेशन यासारख्या आर्थिक संस्थांच्या पुढाकारामुळे हा उपक्रम यशस्वी झाला. या कार्यक्रमावेळी या संस्थांचे वरिष्ठ अधिकारी उपस्थित होते. हा कार्यक्रम वाराणसीच्या लोकांचे भविष्य बदलणारा कार्यक्रम ठरेल असे पंतप्रधानांनी जाहीर केले. दारिद्रय निर्मुलनासाठी आतापर्यंत खूप लोक बोलले, पण मागच्या कित्येक दशकांत त्याचे पुरेसे परिणाम दिसून आले नाहीत. दारिद्र्यनिर्मुलनासाठीच्या प्रयत्नांना गती देणे व परिणाम घडवून आणण्याची गरज असल्याचे पंतप्रधान म्हणाले. भावी पिढ्यांच्या जीवनमानात सुधारणा व्हावी म्हणून गरीब बरीच मेहनत करत आहे, असेही पंतप्रधान म्हणाले. यासंदर्भात गरीबांना स्वावलंबी बनवण्यासाठी केंद्र सरकार कौशल्य विकासावर भर देत असल्याचे पंतप्रधान म्हणाले. तत्पूर्वी पंतप्रधानांनी ज्या लाभार्थींना रिक्षा व हातगाड्या मिळाल्या, त्यांच्याशी संवाद साधला. मुलांसाठी चांगले शिक्षण, हातगाड्यांच्या माध्यमातून होणारी उत्त्पन्नवाढ ही लाभार्थ्यांची स्वप्न पंतप्रधानांनी जाहीर सभेसमोर विशद केली. पंतप्रधानांनी रक्षाबंधनानिमित्त वाराणसीहून मोठ्या संख्येने प्राप्त झालेल्या राख्यांचा उल्लेख केला. शुभेच्छा व आशीर्वादाबद्दल त्यांनी वाराणसीच्या माता-भगिनींचे आभार मानले.
पंतप्रधानांच्या अध्यक्षतेखाली धरमशाला इथे 16 आणि 17 जून रोजी मुख्य सचिवांच्या  पहिल्या  राष्ट्रीय परिषदेचे आयोजन

पंतप्रधान नरेंद्र मोदी यांच्या अध्यक्षतेखाली हिमाचल प्रदेशात धरमशाला इथे एचपीसीए क्रीडांगणावर 16 आणि 17 जून रोजी मुख्य सचिवांची पहिली राष्ट्रीय परिषद होणार आहे. केंद्र आणि राज्य सरकारांमधील भागीदारी आणखी मजबूत करण्याच्या दिशेने हे एक महत्त्वपूर्ण पाऊल असेल. मुख्य सचिवांची राष्ट्रीय परिषद 15 ते 17 जून 2022 या कालावधीत होणार आहे. या परिषदेत केंद्र सरकार, सर्व राज्ये/ केंद्रशासित प्रदेश आणि विविध क्षेत्रातील तज्ञांचे प्रतिनिधित्व करणारे 200 हून अधिक लोक सहभागी होतील. राज्यांबरोबर भागीदारीच्या माध्यमातून जलद आणि शाश्वत आर्थिक विकासावर या तीन दिवसात लक्ष केंद्रित केले जाईल. टीम इंडिया अर्थात 'एक भारत' म्हणून काम करताना ही परिषद शाश्वतता, रोजगार निर्मिती, शिक्षण, राहणीमान सुलभता आणि कृषी क्षेत्रात आत्मनिर्भरता यासह उच्च विकासासाठी सहयोगी कृतीसाठी आधाराचे काम करेल. ही परिषद उत्क्रांती आणि समान विकास ध्येय तसेच लोकांच्या आशा-आकांक्षा साध्य करण्यासाठी एकत्रित कृती योजनेच्या (ब्लू प्रिंट) अंमलबजावणीवर भर देईल. परिषदेची संकल्पना आणि उद्देश सहा महिन्यात 100 हून अधिक फेऱ्यांच्या चर्चेनंतर तयार केला आहे. परिषदेत सविस्तर चर्चा करण्यासाठी तीन संकल्पना निवडल्या आहेत: (i) राष्ट्रीय शैक्षणिक धोरणाची अंमलबजावणी; (ii) शहरी प्रशासन; आणि (iii) पीक विविधता तसेच तेलबिया, कडधान्ये आणि इतर कृषी-उत्पादनांमधे स्वयंपूर्णता प्राप्त करणे. राष्ट्रीय शैक्षणिक धोरणांतर्गत, शालेय आणि उच्च शिक्षण या दोन्हीवर विचार केला जाईल. प्रत्येक संकल्पने अंतर्गत राज्ये/केंद्रशासित प्रदेशांकडील सर्वोत्तम पद्धती परस्पर शिक्षणासाठी परिषदेत सादर केल्या जातील. आकांक्षी जिल्ह्यांच्या कार्यक्रमावर एक सत्र असेल. यात विशिष्ट जिल्ह्यांतील तरुण जिल्हाधिकाऱ्यांनी सादर केलेल्या आकडेवारी (डेटा) आधारित प्रशासनासह यशस्वी प्रकरणांच्या अभ्यासासह आतापर्यंत केलेल्या कामगिरीवर चर्चा केली जाईल. 'स्वातंत्र्याचा अमृत महोत्सव: 2047 साठी पथदर्शी आराखडा ' या विषयावर विशेष सत्राचे आयोजन केले आहे. व्यवसाय सुलभतेसाठी अनुपालन ओझे कमी करणे आणि छोट्या गुन्ह्यातून दोषमुक्त करणे, योजनांची संपृक्तता व्याप्ती आणि शेवटच्या घटकापर्यंत वितरण सुनिश्चित करणे; पंतप्रधान गतिशक्तीच्या माध्यमातून भारताच्या पायाभूत सुविधांचा कायापालट करणे; आणि क्षमता निर्माण- iGOT ची अंमलबजावणी – मिशन कर्मयोगी या संकल्पनाधारित चार विशेष सत्रांचेही आयोजन केले जाणार परिषदेच्या फलनिष्पत्तीवर, नंतर नीती आयोगाच्या प्रशासकीय समितीच्या बैठकीत चर्चा केली जाईल. सर्व राज्ये आणि केंद्रशासित प्रदेशांचे मुख्यमंत्री आणि प्रशासक उपस्थित यावेळी राहतील. त्यामुळे उच्च स्तरावरील व्यापक सहमतीने कृती आराखडा अंतिम केला जाऊ शकेल.
पंतप्रधानांनी सुभाष चंद्र यांच्या “द झेड फॅक्टर” या पुस्तकाचे प्रकाशन केले

पंतप्रधान नरेंद्र मोदी यांनी सुभाष चंद्र यांनी लिहिलेल्या “द झेड फॅक्टर” या पुस्तकाचे आज प्रकाशन केले. यावेळी बोलताना पंतप्रधानांनी सुभाष चंद्र यांचे, समाजातील दुर्बल घटकांची नेहमी काळजी घेणारी व्यक्ती असे वर्णन केले. तसेच सुभाष चंद्र यांच्याशी यापूर्वी झालेल्या भेटीच्या काही आठवणी पंतप्रधानांनी सांगितल्या.
पंतप्रधान नरेंद्र मोदी यांनी एम्समध्ये माजी पंतप्रधान अटलबिहारी वाजपेयी यांच्या प्रकृतीची केली विचारपूस

पंतप्रधान नरेंद्र मोदी यांनी आज एम्समध्ये जाऊन माजी पंतप्रधान अटलबिहारी वाजपेयी यांच्या प्रकृतीची विचारपूस केली. वाजपेयी यांच्या कुटुंबियांशी पंतप्रधानांनी संवाद साधला. वाजपेयी यांच्यावर उपचार करणाऱ्या डॉक्टरांकडे त्यांनी वाजपेयी यांच्या प्रकृतीविषयी विचारणा केली. सुमारे 50 मिनिटे पंतप्रधान एम्समध्ये होते.
पंतप्रधानांचा आसाम, ओडीशा दौरा

पंतप्रधान नरेंद्र मोदी 5 ते 7 फेब्रुवारी 2016 दरम्यान आसाम, आंध्रपद्रेश आणि ओडीशा या तीन राज्यांचा दौरा करणार आहेत. पंतप्रधान 5 फेब्रुवारी रोजी दिबूगड, आसाम येथे पोहचतील. ते लेपेटकाटा येथे ब्रम्हपुत्रा क्रॅकर आणि पॉलिमर मर्यादित कंपनीचे उद्‌घाटन करणार आहेत. ईशान्येकडील हा पहिलाच पेट्रो-रसायन प्रकल्प आहे. याच कार्यक्रमात पंतप्रधान स्वदेशी तंत्रज्ञानाचा वापर करणाऱ्या नुमालीगड रिफायनरी मर्यादित उद्योगाला राष्ट्राला अर्पण करणार आहेत. भारतात सर्वाधिक वॅक्स निर्मिती करणारा उद्योग आहे. दिबूगड नजीक मोरण येथे पंतप्रधान चहा कामगारांना संबोधित करणार आहेत. सिबसागर येथे श्रीमंत शंकरदेव संघ यांच्या 85व्या वार्षिक परिषदेला देखील मोदी संबोधित करणार आहेत. गुवाहाटीमध्ये होणाऱ्या 12व्या दक्षिण आशियाई क्रीडा स्पर्धेचे उद्‌घाटन पंतप्रधान करणार आहेत. या क्रीडा स्पर्धेत अफगाणिस्तान, बांग्लादेश, भूतान, भारत, मालदिव, नेपाळ, पाकिस्तान आणि श्रीलंका हे आठ देश सहभागी होणार आहेत. 6 फेबुवारी रोजी पंतप्रधान विशाखापट्टणम येथे होणाऱ्या आंतरराष्ट्रीय नौदल ताफा संचलन कार्यक्रमाला उपस्थित राहणार आहेत. ते एका सागरी प्रदर्शनाला देखील भेट देणार आहेत. 7 फेब्रुवारीला पंतप्रधान भुवनेश्वर येथे पोहचतील जिथे ते राष्ट्रीय विज्ञान शिक्षण व संशोधन संस्थेचे लोकार्पण करतील. मोदी पुरी येथील श्री. जगन्नाथ मंदिरात देखील जातील. पंतप्रधान पारदिप येथील तेल शुध्दीकरण कारखाना राष्ट्राला समर्पित करणार आहेत. या पारदीप शुध्दीकरण एकूण क्षमता 15 एमएमटीपीए इतकी आहे. या कारखान्यात स्वदेशी तंत्रज्ञानाचा वापर करुन इंडेन मॅक्सिमायझेशन किंवा इंडमॅक्स युनिट लावण्यात आले आहे जे उच्च दर्जाच्या एलपीजीचे उत्पादन करते. ही रिफायनरी हायड्रोकार्बन क्षेत्र औद्योगिकरणाची एक नवीन लाट निर्माण करेल तसेच पूर्व भारत क्षेत्राच्या आर्थिक विकासाला गती प्राप्त करुन देईल अशी आशा आहे. पंतप्रधान रिफायनरीमधल्या इंडमॅक्स युनिटला आणि मुख्य नियंत्रण कक्षाला भेट देतील. 7 फेब्रुवारी रोजी दुपारी पंतप्रधान विशाखापट्टणमला येतील, जिथे ते आंतरराष्ट्रीय नौदल ताफा संचलन कार्यक्रमात आंतरराष्ट्रीय शहर संचलन तसेच प्रात्यक्षिकांचे निरिक्षण करतील. याप्रसंगी पंतप्रधान उपस्थितांना संबोधित करतील.
हैतीचे राष्ट्राध्यक्ष जोवेनेल मोईज़ यांच्या हत्येबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी हैतीचे राष्ट्राध्यक्ष जोवेनेल मोईज यांच्या हत्येबद्दल आणि प्रथम महिला मार्टिन मोईज यांच्यावरील हल्ल्याबाबत दुःख व्यक्त केले आहे. ट्विट संदेशात पंतप्रधान म्हणाले, “हैतीचे राष्ट्राध्यक्ष जोवेनेल मोईज यांची हत्या आणि प्रथम महिला मार्टिन मोईज यांच्यावरील हल्ल्याबाबत मी दुःखी आहे. राष्ट्राध्यक्ष मोईज यांचे कुटुंबीय आणि हैतीच्या नागरिकांप्रती मी सहवेदना व्यक्त करतो.”
यूएईच्या परराष्ट्र मंत्र्यांनी घेतली पंतप्रधान मोदी यांची भेट

संयुक्त अरब अमिरातीचे (यूएई) परराष्ट्रमंत्री शेख अब्दुल्ला बिन झाएद अल नहिआत भारत दौऱ्यावर असून आज त्यांनी पंतप्रधान नरेंद्र मोदी यांची भेट घेतली. संयुक्त अरब अमिरातीचे राष्ट्रपती आणि युवराज यांनी दिलेल्या शुभेच्छा परराष्ट्रमंत्र्यांनी पंतप्रधानांपर्यंत पोहचवल्या. संयुक्त अरब अमिरातीच्या दौऱ्यात केलेल्या आदरातिथ्याची आठवण पंतप्रधान मोदी यांनी करून दिली तसेच यूएईचे राष्ट्रपती आणि युवराज यांना उत्तम आरोग्य आणि यशासाठी शुभेच्छा दिल्या. दोन्ही देशांमधले संबंध गेल्या पाच वर्षात दृढ झाल्याबद्दल त्यांनी आनंद व्यक्त केला. भारत-यूएई दरम्यान संबंध यापूर्वी कधी इतके चांगले नव्हते असे यूएईचे परराष्ट्रमंत्री म्हणाले. उभय देशांच्या जनतेच्या हितासाठी तसेच या प्रांतात शांतता, स्थैर्य आणि समृद्धी नांदावी यासाठी द्विपक्षीय सहकार्य वृद्धींगत करण्याची यूएईची रुपरेखा त्यांनी विशद केली. व्यापार, अर्थव्यवस्था, ऊर्जा, पर्यटन आणि जनतेमधले संबंध या सर्वच क्षेत्रातले सहकार्य नव्या उंचीवर नेण्यासाठी यूएईबरोबर काम करण्यासाठी कटिबद्ध असल्याचा पुनरुच्चार पंतप्रधानांनी केला.
भारत आणि इराण यांच्यातल्या द्विपक्षीय सामंजस्य कराराला केंद्रीय मंत्रिमंडळाची मान्यता

सेबी अर्थात भारतीय प्रतिभूती मंडळ आणि इराणची सिक्युरिटी अँड एक्सचेंज ऑर्गनायझेशन यांच्यात रोखे बाजाराविषयीच्या परस्पर सहकार्याबाबत झालेल्या द्विपक्षीय सामंजस्य कराराला केंद्रीय मंत्रिमंडळाने मान्यता दिली आहे. या करारामुळे दोन्ही देशातल्या या नियामक संस्थांमध्ये आर्थिक बंध आणि सहकार्य वृद्धिंगत व्हायला प्रोत्साहन मिळणार आहे. उभय देशातले आणि सेबी आणि एस ई ओ यांच्यातले माहितीचे आदान प्रदान दृढ होण्यासाठीही हा करार उपयुक्त ठरणार आहे.
नवी दिल्लीत बुद्ध जयंती कार्यक्रमात पंतप्रधान सहभागी

पंतप्रधान नरेंद्र मोदी, नवी दिल्लीत, इंदिरा गांधी इनडोअर स्टेडियममधल्या बुद्ध जयंती कार्यक्रमात सहभागी झाले. पंतप्रधानांनी संघ दान अर्पण केले. सारनाथ इथल्या सेंट्रल इन्सिट्यूट ऑफ हायर तिबेटीयन स्टडीज आणि बोध गया इथल्या ऑल इंडिया भिक्षू संघाला वैशाख सन्मान प्रशस्ती पत्र त्यांनी प्रदान केले. भारत हे अद्वितीय अशा संस्कृतीचे स्थान आहे जिथे मानव कल्याणाच्या विचारांचे प्राबल्य राहिले आहे. भगवान बुद्धाच्या शिकवणीने अनेक राष्ट्रांना घडवले. भारत हा कधीही आक्रमक देश राहिलेला नाही, असे पंतप्रधान म्हणाले. भगवान बुद्धांच्या अष्टांग मार्गाविषयी बोलताना आपण हा मार्ग अनुसरला तर आपल्यासमोरच्या समस्यांवर मात करता येईल असे पंतप्रधान म्हणाले. भगवान बुद्धांचा प्रेम आणि करुणेचा संदेश आजच्या जगासाठी अतिशय उपयुक्त असल्याचे पंतप्रधानांनी सांगितले. भगवान बुद्धांनी दाखवलेल्या करुणेच्या मार्गाला अनुसरुन सरकार जनतेची सेवा करत आहे. भगवान बुद्धांशी संबंधित वारश्यासह भारताचा सांस्कृतिक वारसा जतन करण्यासाठी केंद्र सरकार कार्यरत आहे. बौद्ध परिक्रमेसाठी360 कोटी रुपये मंजूर केले आहेत असे ते म्हणाले. देशाच्या स्वातंत्र्याला 75 वर्ष पूर्ण होत आहेत. त्याचे औचित्य साधून 2022च्या नव भारतासाठी योगदान देण्याचे आवाहन पंतप्रधानांनी उपस्थितांना केले. या तारखेपर्यंत आपल्याला पूर्ण करता येईल असे कार्य घेऊन त्याच्या पूर्ततेचा संकल्प प्रत्येकाने करावा, असे पंतप्रधानांनी सांगितले.
मुंबईत विविध विकास कामांचे पंतप्रधानांच्या हस्ते भूमिपूजन

पंतप्रधान नरेंद्र मोदी यांनी आज मुंबईत विविध विकास कामांचे भूमिपूजन केले. दोन मेट्रो लाईन्स, मुंबई ट्रान्स हार्बर लिंक, मुंबई नागरी परिवहन प्रकल्पाचा तिसरा टप्पा आणि दोन उन्नत मार्गांचा यात समावेश आहे. याआधी पंतप्रधानांनी अरबी समुद्रात उभारण्यात येणाऱ्या छत्रपती शिवाजी महाराज स्मारकाचे जलपूजन केले. शिवस्मारकाचे जलपूजन करणे ही विशेष बाब असून, आपल्याला या जलपूजनाची संधी मिळाली ही आनंदाची गोष्ट असल्याचे पंतप्रधान म्हणाले. संघर्षाच्या काळातही शिवाजी महाराजांनी उत्तम प्रशासनाची मशाल हाती धरल्याचे पंतप्रधानांनी वांद्रे-कुर्ला संकुलात जनसभेला संबोधित करताना सांगितले. शिवाजी महाराज हे बहूआयामी व्यक्तीत्व होते असे सांगून त्यांच्या व्यक्तीमत्वातले अनेक पैलू आपल्यासाठी स्फूर्तीदायी असल्याचे पंतप्रधान म्हणाले. शिवाजी महाराजांचा पराक्रम आपल्याला परिचित आहेच मात्र जल आणि वित्त याबाबतची धोरणे आणि इतरही अनेक पैलूंबाबत आपण जाणून घेतले पाहिजे, असे त्यांनी सांगितले. विकास हाच सर्व समस्यांवरचा तोडगा आहे. 125 कोटी भारतीयांची ताकद देशात बदल घडवेल असा विश्वास त्यांनी व्यक्त केला. सत्तेवर आपल्यापासूनच भ्रष्टाचाराविरुद्धचा लढा सुरु झाला आहे, असे सांगून 8 नोव्हेंबरला ऐतिहासिक निर्णय घेतल्याचे त्यांनी सांगितले. जनतेची दिशाभूल करण्याचा प्रयत्न झाला मात्र त्यांनी भ्रष्टाचार आणि काळ्या पैशाविरोधातल्या लढ्याला पाठिंबा दिला. भारताची जनता काळापैसा आणि भ्रष्टाचार खपवून घेणार नाही, असेही त्यांनी सांगितले. 50 दिवसानंतर प्रामाणिक लोकांचा त्रास कमी व्हायला सुरुवात होईल, तर अप्रामाणिक लोकांच्या समस्या वाढत जातील, अशी पुष्टीही त्यांनी जोडली. पंतप्रधानांनी आज भूमिपूजन केलेल्या नागरी पायाभूत प्रकल्पात डीएन नगर-वांद्रे-मानखुर्द मेट्रो 2बी कॉरीडॉर, वडाळा-घाटकोपर-ठाणे-कासारवडवली मेट्रो-4 कॉरीडॉर, दक्षिण मुंबई आणि नवी मुंबईला जोडणारा मुंबई ट्रान्स हार्बर लिंक, मुंबई नागरी परिवहन प्रकल्प-तीन, उपनगरी रेल्वेसाठी नव्या गाड्यांची खरेदी, विरार-डहाणू मार्गाचे चौपदरीकरण, पनवेल-कर्जत-खोपोली दरम्यान 28 किलोमीटरचा कॉरीडॉर आणि इतर प्रकल्पांचा समावेश आहे. 48 किलोमीटरच्या वांद्रे-विरार उन्नत रेल्वे कॉरीडॉरसाठी, सीएसटी-पनवेल उन्नत रेल्वे कॉरीडॉरसाठी आणि 70 किलोमीटरच्या वसई-दिवा-पनवेल उपनगरी कॉरीडॉरसाठी रेल्वेने महाराष्ट्र सरकारसमवेत सामंजस्य करारांचे आदान-प्रदानही केले. PIB Release/MH/330
मेघालयाच्या जनतेला राज्य स्थापना दिनानिमित्त पंतप्रधानांकडून शुभेच्छा

पंतप्रधान नरेंद्र मोदी यांनी मेघालयाच्या जनतेला राज्य स्थापना दिनाच्या शुभेच्छा दिल्या आहेत. पंतप्रधान म्हणाले, “ मेघालयच्या जनतेचे प्रेम नेहमीच स्मरणात राहील. या राज्यातील नैसर्गिक सौंदर्य मोहवून टाकणारे आहे. मेघालयाच्या जनतेच्या उत्तम आरोग्यासाठी आणि कल्याणासाठी मी प्रार्थना करतो”.
बाराबांकी येथील पूर्वांचल महामार्गावर झालेल्या रस्ते अपघातातल्या जीवितहानी बद्दल पंतप्रधानांनी केले दुःख व्यक्त

नवी दिल्‍ली, 25 जुलै 2022 पंतप्रधान नरेंद्र मोदी यांनी बाराबांकी येथील पूर्वांचल महामार्गावर झालेल्या रस्ते अपघातातल्या जीवितहानी बद्दल दुःख व्यक्त केले आहे. या अपघातात जखमी झालेल्या व्यक्ती त्वरित बऱ्या व्हाव्यात अशी प्रार्थना केली आहे आणि त्यांनी म्हटले आहे की, राज्य सरकारच्या देखरेखीखाली स्थानिक प्रशासन सर्व प्रकारची मदत करत आहे. पंतप्रधान कार्यालयाने केलेल्या ट्विट संदेशात म्हटले आहे, "बाराबांकी येथील पूर्वांचल महामार्गावर झालेला अपघात खूपच दुःखदायक आहे, या अपघातात ज्या लोकांनी आपल्या प्रियजनांना गमावलं आहे त्यांच्या प्रती मी सहसवेदना व्यक्त करत आहे. त्याचबरोबर सर्व जखमी झालेल्यांप्रती ते लवकरात लवकर बरे व्हावेत अशी कामना करत आहे.राज्य सरकारच्या देखरेखीखाली स्थानिक प्रशासन सर्व प्रकारची मदत करत आहे.
सिरमौर दुर्घटनेतील मृतांप्रती पंतप्रधानांनी व्यक्त केला शोक

हिमाचल प्रदेशातील सिरमौर इथे झालेल्या दुर्घटनेत मृत्यूमुखी पडलेल्यांना प्रती पंतप्रधान श्री नरेन्द्र मोदी यांनी तीव्र दु:ख व्यक्त केले आहे. जखमींच्या प्रकृतीत लवकर सुधारणा व्हावी यासाठीही त्यांनी प्रार्थना केली. पंतप्रधान राष्ट्रीय आपत्ती निवारण निधीतून मृतांच्या नजीकच्या नातेवाईकाला 2 लाख रुपये सानुग्रह अनुदानाची तर जखमीला 50 हजार रुपये मदतीची घोषणा पंतप्रधानांनी केली. पंतप्रधान कार्यालयाच्या ट्विटमधे ही माहिती दिली आहे. " हिमाचल प्रदेशातील सिरमौर इथे झालेल्या जीवीतहानीमुळे तीव्र दु:ख झाले. मृतांच्या कुटुंबियींप्रती सहवेदना व्यक्त करतो. जखमींच्या प्रकृतीत लवकर सुधारणा व्हावी यासाठी प्रार्थना करतो. मृतांच्या नजीकच्या नातेवाईकाला PMNRF निधीतून 2 लाख रुपये सानुग्रह अनुदान तर जखमीली 50 हजार रुपयांची मदत निधी दिला जाईल : पंतप्रधान मोदी" असे ट्विटर संदेशात म्हटले आहे.
भारतीय  रेल्वे प्रशासनामध्ये व्यवस्थापकीय स्तरावर सुधारणा करण्यासाठी पुनर्रचना करण्यास केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये भारतीय रेल्वे प्रशासनामध्ये व्यवस्थापकीय स्तरावर सुधारणा करण्यासाठी पुनर्रचना करण्यास मान्यता देण्यात आली. या ऐतिहासिक सुधारणा कार्यक्रमांमुळे भारतीय रेल्वेच्या विकासाचे इंजिन हे भारतीय विकास यात्रेचे असेल. या सुधारणांमध्ये पुढील गोष्टींचा समावेश आहे – 1. रेल्वेच्या विद्यमान आठ ‘गट अ’सेवांचे भारतीय रेल्वे व्यवस्थापन सेवा (आयआरएमएस) अंतर्गत केंद्रीय सेवांमध्ये एकत्रीकरण करण्यात येणार आहे. 2. रेल्वे मंडळाची फेररचना करण्यात येणार आहे. त्यानुसार रेल्वे मंडळ अध्यक्षाचा समावेश असून चार सदस्यांचा सहभाग असणार आहे. तसेच काही स्वतंत्र सदस्यही असणार आहेत. आत्ताच्या ‘आयआरएमएस’चे यापुढे ‘आयआयएचएस’ असे नामकरण होणार आहे. भारतीय रेल्वेला पूर्णपणे आधुनिक बनवण्याची महत्वाकांक्षी योजना आहे. त्यामध्ये रेल्वे प्रवाशांना उच्च दर्जाची सुरक्षा प्रदान करणे, उत्कृष्ट सेवा देणे आणि रेल्वे वेगवान बनवणे यांचा समावेश आहे. यासाठी आगामी 12 वर्षांमध्ये 50 लाख कोटी रूपयांची गुंतवणूक रेल्वेमध्ये करण्याचा प्रस्ताव आहे. रेल्वे व्यवस्थापनाला आत्ता येत असलेल्या अडचणी लक्षात घेवून आणि आगामी काळातली आव्हाने जाणून घेवून प्रशासनामध्ये आमूलाग्र बदल घडवून येणार आहेत. सध्या रेल्वेमध्ये वाहतूक, बांधकाम, मेकॅनिकल, इलेक्ट्रिक, सिग्नल आणि दूरसंचार, स्टोअर, मनुष्य बळ आणि लेखा असे विविध विभागवार रचना आहे. या विभागांचे प्रमुख सचिव दर्जाचे अधिकारी आहेत. हे अधिकारी रेल्वे मंडळाचे सदस्य आहेत. आता या रचनेत परिवर्तन करण्यात येणार आहेत. त्यामुळे निर्णय प्रक्रिया सुलभ आणि जलद होण्यास मदत मिळणार आहे. या सेवांचे एकत्रिकरण करण्याची शिफारस याआधी अनेक समित्यांनी दिली होती. यामध्ये प्रकाश टंडन समिती (1994), राकेश मोहन समिती (2001), सॅम पित्रोदा समिती (2012), आणि विवेक देवरॉय समिती (2015) यांचा समावेश आहे. रेल्वे अधिकाऱ्यांची 7 आणि 8 डिसेंबर रोजी दोन दिवसीय ‘परिवर्तन संगोष्ठी’ आयोजित केली होती, त्यामध्ये अधिकारी वर्गाने दिलेला पाठिंबा आणि सहमती लक्षात घेवून हे बदल करण्यात येणार आहेत.
पंतप्रधानांकडून अयोध्या निकालावर शांतता आणि सद्‌भावनेचे आवाहन

पंतप्रधान नरेंद्र मोदी यांनी आज अयोध्या प्रकरणी आलेल्या निकालावर शांतता आणि सद्भावना कायम ठेवण्याचे आवाहन केले आहे. पंतप्रधान म्हणाले, “ माननीय सर्वोच्च न्यायालयाने अयोधाप्रकरणी निकाल दिला आहे. हा निकाल म्हणजे कोणाचा जय किंवा पराजय नाही. राम भक्ती असो किंवा रहीम भक्ती, आपण सर्वांनी राष्ट्रभक्तीची भावना मजबूत केली पाहिजे. शांतता आणि सद्भावना कायम राहो ! अयोध्याप्रकरणी सर्वोच्च न्यायलयाचा निकाल महत्वपूर्ण आहे. कोणताही वाद हा कायदेशीर प्रक्रियेचं पालन करुन सोडवता येतो. यातून न्यायालयाचे स्वातंत्र्य, पारदर्शकता आणि दूरदृष्टीची पुष्टी होते. कायद्यासमोर सर्व समान आहेत, हे यातून स्पष्ट होते. न्यायालयाने अतिशय सौहार्दपूर्ण वातावरणात काही दशकांपासून प्रलंबित असलेल्या या प्रकरणावर तोडगा काढला आहे. प्रत्येक पक्षकार, प्रत्येक मुद्दा मांडण्यास पुरेसा वेळ देण्यात आला आणि मतप्रदर्शनाची संधी देण्यात आली. या निकालामुळे जनतेचा न्यायालयीन प्रक्रियेवरील विश्वास आणखी दृढ होईल. 130 कोटी भारतीयांनी आजच्या निकालावर शांतता राखून भारताची शांततापूर्ण सहवासाची वचनबद्धता दाखवून दिली आहे. एकता आणि एकात्मतेची ही भावना आपल्या देशाला विकासाच्या मार्गावर घेऊन जाईल. प्रत्येक भारतीयाचे सबलीकरण होईल.”
ग्रेटर नोएडा येथे पंतप्रधानांच्या हस्ते उद्या विविध विकास प्रकल्पांचा प्रारंभ

पंतप्रधान नरेंद्र मोदी उत्तर प्रदेशातल्या ग्रेटर नोएडाला उद्या भेट देणार आहेत. ग्रेटर नोएडा येथे पंडित दीनदयाळ उपाध्याय पुरातत्व संस्थेत ते विविध विकास कामांचा प्रारंभ करतील. फलकांचे अनावरण करून पंडित दीनदयाळ उपाध्याय पुरातत्व संस्थेचे पंतप्रधान उद्‌घाटन करतील. या परिसरातल्या पंडित दीनदयाळ उपाध्याय यांच्या पुतळ्यांचे ते अनावरण करतील. मेट्रोच्या नोएडा सिटी सेंटर-नोएडा इलेक्ट्रॉनिक सिटी विभागाचे ते उद्‌घाटन करतील. नोएडाच्या रहिवाशांना यामुळे सोयीचे आणि जलद वाहतुकीचे साधन उपलब्ध होणार आहे. यामुळे पर्यावरण स्नेही वाहतूक साधन उपलब्ध होणार असून रस्त्यावरची वाहतूक कोंडीही कमी व्हायला मदत होणार आहे. 6.6 किलोमीटर लांबीचा हा मार्ग म्हणजे दिल्ली मेट्रो ब्लू लाईनचा विस्तार आहे. दोन औष्णिक ऊर्जा प्रकल्पांची पायाभरणी पंतप्रधान करणार आहेत. बुलंदशहर जिल्ह्यातला 1320 मेगावॅटच्या खुर्जा सुपर औष्णिक विद्युत प्रकल्प यापैकी एक आहे. या प्रकल्पात प्रत्येकी 660 मेगावॅटचे दोन सयंत्र राहतील. पर्यावरण रक्षणासाठी उत्सर्जन नियंत्रणासाठीच्या अद्ययावत तंत्रज्ञानाचा वापर यात करण्यात आला आहे. यामध्ये ऊर्जा निर्मितीसाठी इंधनाचा वापरही कमी होणार आहे. या प्रकल्पामुळे उत्तर भारतातल्या वीजेच्या टंचाईच्या परिस्थितीत बदल होणार असून उत्तर प्रदेश, उत्तराखंड, राजस्थान, हिमाचल प्रदेश आणि दिल्ली या राज्यांना याचा लाभ होणार आहे. बुलंदशहर जिल्हा आणि पश्चिम उत्तर प्रदेश नजीकच्या जिल्ह्यातल्या सर्वंकष विकासाला यामुळे चालना मिळणार असून लक्षणीय प्रमाणात प्रत्यक्ष आणि अप्रत्यक्ष रोजगार निर्मिती होण्याची अपेक्षा आहे. बिहारमधल्या बक्सर येथे 1320 मेगावॅटचा दुसरा प्रकल्प आहे. व्हिडिओ लिंकद्वारे पंतप्रधान याचे उद्‌घाटन करतील. यामध्ये प्रत्येकी 660 मेगावॅटची दोन सयंत्रं असतील. पर्यावरण रक्षणासाठी उत्सर्जन नियंत्रणासाठीच्या अद्ययावत तंत्रज्ञानाचा वापर यात करण्यात आला आहे. या प्रकल्पामुळे बिहार आणि पूर्व भागातील वीज टंचाईची स्थिती बदलणार आहे. यानंतर पंतप्रधान उपस्थितांना संबोधित करतील.
सी राजगोपालाचारी यांच्या जयंतीनिमित्त पंतप्रधान नरेंद्र मोदी यांची आदरांजली

सी. राजगोपालाचारी यांच्या जयंतीनिमित्त पंतप्रधान नरेंद्र मोदी यांनी आदरांजली वाहली आहे. सी. राजगोपालाचारी यांचे भारतासाठीचे योगदान अद्वितीय आहे. स्वातंत्र्य सैनिक आणि महान विचारवंत असलेल्या सी. राजगोपालाचारी यांच्या जयंतीदिनी माझा त्यांना प्रणाम, असे पंतप्रधानांनी म्हटले आहे.
दंत वैद्यक (दुरुस्ती) विधेयक 2017 सादर करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दंत वैद्यक (दुरुस्ती) विधेयक 2017 आवश्यक त्या दुरुस्तीसह सादर करायला मंजुरी दिली आहे. या दुरुस्तीमुळे अनावश्यक बाबी कमी होतील. दुरुस्ती करण्यात आलेल्या कलमांमध्ये दंत वैद्यक कायदा 1948 मधील तरतुदींमध्ये काही सुधारणा करण्यात आल्या आहेत. त्या पुढीलप्रमाणे 1. कलम 3 च्या (एफ) नियमांतर्गत भारतीय दंत वैद्यक परिषदेचे सदस्यत्व 2. कलम 21च्या (बी) नियम आणि कलम 23 च्या (बी) नियमांतर्गत राज्य आणि संयुक्त राज्य दंतवैद्यक परिषदेचे सदस्यत्व.
एनटीपीसी  मर्यादितच्या बांधकाम प्रकल्पातून गृहराज्यांना अधिक प्रमाणात ऊर्जा वाटप करण्याच्या प्रस्तावाला  मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने, एनटीपीसी लिमिटेडच्या तेलंगणा सुपर थर्मल पॉवर प्रोजेक्ट (4000 एमडब्लू) कडून तेलंगणा सरकारला 85 टक्के ऊर्जा देण्याच्या आणि ‘पत्रातू औष्णिक ऊर्जा उतपडन निगम मर्यादित’ जी झारखंड राज्य सरकारच्या अखत्यारितील एन.टी.पी.सी ची सहाय्यक संस्था असून, या प्रकल्पातर्फे 85 टक्के ऊर्जा विस्तार प्रकल्प मंजूर करण्याच्या प्रस्तावाला मंजुरी दिली आहे. तपशीलः दोन्ही प्रकल्प दोन टप्प्यात स्थापन करण्यात येत असून, पेडापल्ली जिल्ह्यातील रामगुंडम येथे तेलंगना सुपर थर्मल पॉवर प्रोजेक्ट असून, ‘पत्रातू सुपर थर्मल पावर प्रकल्प झारखंडच्या रामगढ जिल्ह्यातंर्गत येईल. टीएसटीपीपीच्या पहिल्या टप्प्यात प्रत्येकी 800 मेगावॅट्सच्या दोन युनिट्स आणि 800 मेगावॅटच्या तीन युनिट्ससाठी द्वितीय टप्प्यात समाविष्ट करण्यात येणार आहे. पत्रातू थर्मल पॉवर स्टेशन (पीटीपीएस) पहिल्या टप्प्यात प्रत्येकी 800 मेगावॅट क्षमतेचे तीन युनिट्स आणि दुसऱ्या टप्प्यात दोन युनिट्स 800 मेगावॉट असतील. आंध्रप्रदेश पुनर्गठन अधिनियम, 2014 ने असा आदेश दिला की, टीपीसी कायद्याच्या तेराव्या अनुसूचीमध्ये उल्लेख केल्याप्रमाणे, उत्तर प्रदेश राज्य तेलंगानामध्ये 4000 मेगावॅट क्षमतेची विद्युत सुविधा स्थापित करेल. झारखंड आणि एनटीपीसी लिमिटेड यांच्या संयुक्त उद्यम करारनाम्यात पीटीपीएस विस्तार प्रकल्पाद्वारे (4000 एमडब्ल्यू) 85 टक्के ऊर्जा वाटप करण्याची तसेच पीटीपीएसच्या 4000 मेगावॅट क्षमतेच्या विस्ताराची प्राथमिक अट होती. सध्या, दोन्ही प्रकल्पांचे पहिल्या टप्प्यातील बांधकाम चालू आहे. तेलंगना येथील पत्रातू सुपर थर्मल पॉवर प्रोजेक्टने वर्ष 2020-2021 च्या तिसऱ्या तिमाहीत दलाली मिळण्याची अपेक्षा केली. 29 जानेवारी 2016 च्या गुंतवणूकमंजुरीनुसार तेलंगाना सुपर थर्मल पॉवर प्रोजेक्ट (टीएसटीपीपी) ची सूचक किंमत रु. 11811.26 कोटी ज्यापैकी रू. 1894 कोटी रुपये मार्च 2018 पर्यंत खर्च करण्यात आला आहे. यानंतर, वर्ष 2022-2023 च्या चौथ्या तिमाहीत पत्रातू सुपर थर्मल पॉवर केंद्राच्या पहिल्या टप्प्यासाठी आयोगाची नेमणूक अपेक्षित आहे . 30 जानेवारी 2017 च्या गुंतवणूक मंजुरीनुसार, पीटीपीएस विस्तार प्रकल्प पूर्णत्व मूल्य 11811.26 कोटी रुपये असून, त्यापैकी, मार्च 2018 पर्यंत 1849 कोटी रुपये खर्च झाले.
हेमवतीनंदन बहुगुणा यांच्या स्मरणार्थ टपाल तिकीटाचे पंतप्रधानांच्या हस्ते प्रकाशन

उत्तर प्रदेशचे माजी मुख्यमंत्री दिवंगत हेमवतीनंदन बहुगुणा यांच्या स्मरणार्थ टपाल तिकीटाचे पंतप्रधान नरेंद्र मोदी यांनी आज प्रकाशन केले. बहुगुणा हे लोकशाही मुल्यांना समर्पित व्यक्तीत्व होते. महात्मा गांधी, आचार्य विनोबा भावे, आचार्य नरेंद्र देव, राम मनोहर लोहिया, चंद्रशेखर आझाद यांच्यासह इतर नेते बहुगुणा यांचे प्रेरणास्थान होते, असे पंतप्रधान म्हणाले. शिक्षण क्षेत्रातले आणि देशाच्या डोंगराळ भागाच्या विकासामधले बहुगुणा यांचे योगदान, पंतप्रधानांनी विषद केले. केंद्रीय दळणवळण राज्यमंत्री मनोज सिन्हा यावेळी उपस्थित होते. विजय बहुगुणा, डॉ. रीटा बहुगुणा यांच्यासह बहुगुणा परिवाराचे इतर सदस्य या कार्यक्रमाला उपस्थित होते.